**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 11 Ιανουαρίου 2021**

 **Προς: Κο Υπουργό Προστασίας του Πολίτη**

 **Χρυσοχοΐδη Μιχαήλ**

 **Κοιν.: Κο Γενικό Γραμματέα Πολιτικής Προστασίας**

 **Χαρδαλιά Νικόλαο**

 **Κο Αρχηγό Πυροσβεστικού Σώματος**

 **Κολοκούρη Στέφανο**

 **Πολιτικούς Φορείς - Α.Δ.Ε.Δ.Υ. - Π.Ο.Ε.Υ.Π.Σ.**

 **Πρωτοβάθμιες Ενώσεις - Εργαζόμενους Π.Σ. - Μ.Μ.Ε.**

 **Θέμα: « Άμεσα μέτρα για την προστασία της υγείας των πυροσβεστών από την πανδημία »**

**Κύριε Υπουργέ**

Η χώρα μας πλέον του διμήνου βρίσκεται αντιμέτωπη με το δεύτερο κύμα της πανδημίας του ιού **covid 19** και ο λαός μας υπόκειται τις συνέπειες από την κατακόρυφη αύξηση των κρουσμάτων. Με τις συνέπειες αυτές βρίσκονται αντιμέτωποι και οι πυροσβέστες, οι οποίοι παραμένουν εκτεθειμένοι εξ αιτίας των ελλείψεων που παρατηρούνται στα μέτρα για την προστασία της υγείας και της ασφάλειας τους.

Τα επιβεβαιωμένα κρούσματα μέσα στις Πυροσβεστικές Υπηρεσίες τα οποία μέρα με τη μέρα αυξάνονται, αλλά και η φύση του επαγγέλματός μας που επιβάλει να επεμβαίνουμε σε περιβάλλοντα άκρως επικίνδυνα και επιβλαβή και να ερχόμαστε σε άμεση επαφή με ανθρώπους που χρειάζονται άμεση βοήθεια, καθιστά ακόμα πιο επισφαλές το πυροσβεστικό έργο.

Η προστασία της υγείας και η ασφάλεια του προσωπικού που είναι διαχρονικό αίτημα θα έπρεπε αυτή την περίοδο να είναι η προτεραιότητα της πολιτικής ηγεσίας. Αντί γι’ αυτό όμως εξακολουθεί να ισχύει η ίδια κατάσταση με τις ελλείψεις σε υλικά και μέσα ατομικής προστασίας για τον κορωνοϊό αλλά και για τις επιχειρησιακές δράσεις του Π.Σ. Επίσης η καθαριότητα σχεδόν σε όλες τις πυροσβεστικές υπηρεσίες και τα κλιμάκια του Π.Σ., ήταν και είναι ελλιπείς για το γεγονός ότι, όχι μόνο δεν παρέχεται σε καθημερινή βάση αλλά σε ορισμένες υπηρεσίες είναι ανύπαρκτη, με ότι κινδύνους αυτό εγκυμονεί για την υγεία των εργαζομένων, πολύ περισσότερο σε περίοδο πανδημίας. Θεωρούμε απαράδεκτο να υπάρχουν πυροσβεστικά κλιμάκια που από την ίδρυσή τους δεν έχει υπάρξει μέριμνα για υπηρεσίες καθαριότητας με πρόσχημα την μη ύπαρξη συνεργείων καθαριότητας στην περιοχή που εδρεύουν, την ίδια ώρα που άλλες υπηρεσίες του δημοσίου καλύπτουν αυτές τις ανάγκες ακόμα και με συμβάσεις ορισμένου χρόνου όπου δεν υπάρχουν συνεργεία καθαρισμού.

Επίσης κύριε Υπουργέ σας γνωρίζουμε ότι από ορισμένες διοικήσεις έχουν παρουσιαστεί φαινόμενα παρέκκλισης της **υπ’ αριθμ. πρωτ. 68500 οικ. Φ. 215.4 2/11/2020 Διαταγής Α.Π.Σ.**, σχετικά με την λειτουργία των υπηρεσιών λόγο της πανδημίας. Συγκεκριμένα στην Π.Υ. Ελευσίνας, κλήθηκαν υπάλληλοι από την εφεδρεία για την επάνδρωση οχήματος χωρίς να συντρέχουν έκτακτοι λόγοι που το επιβάλουν. Στο Π.Κ. Ραχών Ικαρίας το μήνα Νοέμβριο χωρίς να υφίσταται ιδιαίτερος λόγος δεν τηρήθηκε η εναλλαγή, 24ωρες υπηρεσία και 48ωρες κατ’ οίκον ανάπαυση και επίσης κλήθηκε υπάλληλος από την εφεδρεία για εκτέλεση υπηρεσίας. Παρόμοια κατάσταση παρατηρείται και στην Π.Υ. Φλώρινας με τους υπαλλήλους να εκτελούν 24ωρη υπηρεσία και 24 ώρες κατ’ οίκον ανάπαυση, λόγω της έλλειψης προσωπικού που εντάθηκε μετά από την έναρξη λειτουργίας του Π.Κ. Πρεσπών, αφού η στελέχωσή του προήλθε, κυρίως, από υπαλλήλους που υπηρετούσαν στην Π.Υ. Φλώρινας και όχι από νέες προσλήψεις. Επίσης στην Π.Υ. Θηβών λόγω της σημαντικής έλλειψης προσωπικού, δεν γίνεται ορθή εφαρμογή της προαναφερόμενης διαταγής με αποτέλεσμα οι υπάλληλοι αντί να μοιραστούν σε έξι βάρδιες (τρεις στην ενεργή φυλακή και τρεις στην εφεδρεία), μοιράστηκαν σε τέσσερις και εργάζονται, τρεις βάρδιες στην ενεργή φυλακή και η τέταρτη βάρδια να παραμένει ουσιαστικά μόνο για τέσσερις ημέρες σε κατάσταση εφεδρείας. Καταστρατήγηση της παραπάνω διαταγής παρατηρήθηκε και σε υπηρεσίες της Κεντρικής Μακεδονίας, σύμφωνα με διαμαρτυρίες υπαλλήλων.

Με βάση τις παραπάνω περιπτώσεις αλλά και όσων άλλων δεν έχουν τεθεί υπόψη μας, αυτό που προκύπτει ως συμπέρασμα είναι ότι διακυβεύεται ο αντικειμενικός χαρακτήρας της συγκεκριμένης διαταγής που είναι η προστασία των εργαζομένων και ο περιορισμός της εξάπλωσης του ιού.

**Κύριε Υπουργέ**

Λαμβάνοντας υπόψη τα παραπάνω και λόγω της σοβαρότητας της κατάστασης έτσι όπως εξελίσσεται σχετικά με την εξάπλωση της ασθένειας του κορωνοϊού, ζητάμε την άμεση παρέμβασή σας με σκοπό:

* Την τακτική απολύμανση όλων των υπηρεσιών του Π.Σ. τουλάχιστον ανά 15ημερο που γίνεται η εναλλαγή μεταξύ εφεδρικής και ενεργής βάρδιας φυλακής.
* Την απολύμανση του εξοπλισμού καθώς και την καθαριότητα σε όλες τις υπηρεσίες του Π.Σ. σε καθημερινή βάση από μόνιμο προσωπικό καθαριότητας. Μέχρι όμως να προσληφθεί μόνιμο προσωπικό για την καθαριότητα των υπηρεσιών του Π.Σ., προτείνουμε ως μεταβατικό μέτρο για τις πυροσβεστικές υπηρεσίες και κλιμάκια που δεν παρέχονται υπηρεσίες καθαριότητας, να προσληφθεί το απαραίτητο προσωπικό καθαριότητας με συμβάσεις ορισμένου χρόνου.
* Την επαρκή χορήγηση σε όλες τις υπηρεσίες του Π.Σ. και στους πυροσβέστες ιατρικών μασκών, γαντιών μιας χρήσης και αντισηπτικών διαλυμάτων.
* Να πραγματοποιούνται τακτικά τεστ σε όλους τους υπαλλήλους με σκοπό τον έγκαιρο εντοπισμό πιθανών κρουσμάτων και περιορισμό της διασποράς του ιού.
* Την πιστή εφαρμογή και τήρηση της ισχύουσας νομοθεσίας σχετικά με την Υγιεινή και Ασφάλεια στους χώρους εργασίας.
* Να χορηγηθούν άμεσα σε όλους τους εργαζόμενους στο Πυροσβεστικό Σώμα τα κατάλληλα Μ.Α.Π. σύμφωνα με τις πραγματικές ελλείψεις.
* Να ενταχθεί το επάγγελμα μας στα **Β**αρέα **Α**νθυγιεινά και **Ε**πικίνδυνα επαγγέλματα.
* Να θεσπιστεί το σχετικό Π.Δ. για την εφαρμογή της υγιεινής και ασφάλειας για το επιχειρησιακό σκέλος.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**